Krúpa, Juraj, poslanec NR SR (2022-05-10):
Ďakujem veľmi pekne, pán predsedajúci. Čo sa týka tohto uznesenia som veľmi rád, že na ňom panuje väčšinová zhoda, a som presvedčený, že aj drvivá väčšina za toto uznesenie zahlasuje. Nezahlasujú len tí, ktorí sa jasne priznajú k Putinovi a jeho vojnovým zločinom, pretože Putin nás denne presviedča, že nie je ochotný a zrejme ani schopný rokovať na princípoch rozumu a vzájomného rešpektu. Kremeľ a jeho despota Putin žijú v čakaní na vysnívanú minulosť, ktorú sa hrubou silou rozhodol uskutočniť a pretaviť do súčasnosti. Pod rôznymi absurdnými zámienkami a klamstvami rozpútal vojnu napadnutím nezávislej a demokratickej Ukrajiny. V Európe ide o bezprecedentné porušenie medzinárodného práva takýchto rozmerov od konca druhej svetovej vojny. Ruský útok na Ukrajinu je zároveň aj útokom a vyhlásením vojny proti nám, našim hodnotám, na ktorých boli položené piliere mieru v Európe. Kremeľ týmto pošpinil a odmietol mierové spolunažívanie národov v Európe. Rusko spochybňuje základné hodnoty, právo národov na sebaurčenie, ľudské práva a slobody vrátane svojich vlastných občanov. Táto vojna je vojnou nihilistického režimu proti princípom osvietenstva, na ktorých, ktoré boli vlastne hnacím motorom rozvoja a slobody človeka. Základným záujmom európskych demokracií je preto postaviť sa tejto agresii a vlne tejto nenávisti a šialenstva. A áno, Ukrajina bráni nielen Ukrajinu, ale aj nás, Západ, a preto je našou povinnosťou a taktiež v našom národnom záujme Ukrajine pomáhať všetkými legálnymi dostupnými prostriedkami. Kremeľ sa po pretrvávajúcich vojenských neúspechoch začal vyhrážať aj treťou svetovou vojnou, jadrovými zbraňami a popri iných vyhrážkach aj zničením Slovenska. Rusko by s radosťou po dobytí Ukrajiny pokračovalo v jeho barbarstvách ďalej v Európe. Ak dnes po mesiacoch vraždenia a barbarských ruských útokov proti Ukrajine nie sú politici opozície v skutočnosti schopní, ale predovšetkým ochotní jasne odsúdiť vyčíňanie ruskej hordy barbarov doplnenej zabijakmi Kadyrova a Wagnerovými profesionálnymi vrahmi, tak je tu silné podozrenie, že tu máme vlastizradcov medzi nami. Ja si dovolím ešte prečítať to uznesenie, aby bolo všetkým jasné, čo tu máme. Čiže Slovenská republika deklaruje svoje záväzky vyplývajúce z charty Organizácie Spojených národov, Všeobecnej deklarácie ľudských práv, Ženevského dohovoru a taktiež záväzky vyplývajúce z členstva Slovenskej republiky v Medzinárodnom trestnom súde, vrátane najzávažnejších trestných činov týkajúcich sa medzinárodného spoločenstva ako celku, trestných činov genocídy, zločinov proti ľudskosti, vojnových zločinov, trestných činov agresie, a preto Národná rada Slovenskej republiky ako jediný ústavodarný a zákonodarný orgán zvrchovanej a demokratickej Slovenskej republiky, zastupujúci jej občanov, hrdo sa hlásiaci k odkazu Slovenského národného povstania a novembra 1989, pamätajúc si na vlastné skúsenosti zo zápasov o národné bytie a vlastnú štátnosť, slobodu a práva na sebaurčenie, dôrazne odsudzuje činy Ruskej federácie, prezidenta a hlavného veliteľa ozbrojených síl Ruskej federácie Vladimíra Putina, ozbrojených síl Ruskej federácie a jej veliteľov voči zvrchovanému a demokratickému štátu Ukrajina ako akt bezdôvodnej vojenskej agresie vrátane zločinov proti ľudskosti a vojnových zločinov a vyzýva Ruskú federáciu k okamžitému zastaveniu bojov, stiahnutiu všetkých ozbrojených síl z územia Ukrajiny a rešpektovania jej územnej celistvosti v medzinárodne uznaných hraniciach. Národná rada Slovenskej republiky podporuje a oceňuje vyjadrenia a činy predstaviteľov organizácií ruského verejného a spoločenského života, mimovládnych organizácií a jednotlivcov a odsudzujúce vojenskú agresiu Ruskej federácie voči Ukrajine a vyzýva štátne orgány Ruskej federácie vrátane prezidenta Vladimíra Putina, aby zastavil represiu voči týmto osobám a rešpektoval ľudské práva a slobody. Takže pevne verím, že z tohto uznesenia je všetkým jasné, o čo tu ide. Tak som presvedčený, že sa tu nenájde nikto, kto by spochybňoval ľudské práva a slobody, ako aj by nebol schopný odsúdiť vojnové zločiny, ktoré Rusko pácha. Ďakujem.